Polisieman vermoor: Kollega, nog ŉ verdagte skuldigAo. Steven Britz. Foto: Facebook Patrick Luvuyo Ndevu (33), destyds ŉ konstabel by die stasie, en sy medepligtige, Mlindiso Mbaliso (35), is in die Wes-Kaapse hooggeregshof skuldig bevind aan moord met voorbedagte rade, roof met verswarende omstandighede, die besit van ŉ ongelisensieerde vuurwapen en die onwettige besit van ammunisie. Ndevu en Mbaliso het na die polisiestasie se gemeenskapsdienssentrum gegaan waar hulle Britz in die kop en hand geskiet het voordat hulle met vier 9 mm-pistole, ’n R5-aanvalsgeweer, ammunisie en ’n polisieradio gevlug het. Die twee het ook Britz se vuurwapen gesteel. Ndevu en agt ander verdagtes is twee dae ná die moord vir ondervraging in hegtenis geneem terwyl Mbaliso hom aan die polisie oorgegee het. Die ander agt verdagtes is vrygelaat aangesien hulle nie positief met die saak verbind kon word nie. Ndevu en Mbaliso sal op 20 April gevonnis word. Britz was 22 jaar lank in diens van die polisie. Hy laat sy vrou en twee seuns agter.